ශ්‍රී ලංකාවට සංචාරකයන්ගේ පැමිණීම සියයට 36කින් ඉහළ ගොස් තිබෙන බව ආර්ථික සංවර්ධන අමාත්‍යාංශය සඳහන් කරයි.පසුගිය වසරේ සැප්තැම්බර් මාසයට සාපේක්ෂව එවැනි අගයකින් මේ වසරේ සැප්තැම්බර් මාසයේ දී සංචාරක පැමිණීම වර්ධනය වී ඇති අතර සංඛ්‍යාත්මකව එම අගය 55898 ක් බව ආර්ථික සංවර්ධන නියෝජ්‍ය ඇමැති ලක්ෂ්මන් යාපා අබේවර්ධන මහතා පෙන්වා දෙයි.හෙතෙම මේ බව කියා සිටියේ ආර්ථික සංවර්ධන අමාත්‍යාංශ ශ්‍රවනාගාරයේ දී ඊයේ (8) පැවැති මාධ්‍ය හමුවකදී ය.ආරක්ෂක හේතූන් මත ගමන් කිරීමට නොහැකි වූ නැඟෙනහිර පළාතේ නොඉඳුල් සංචාරක කලාප විධිමත් ලෙස සංවර්ධනය ආරම්භ කර තිබෙන බවත් පාසිකුඩා, කුච්චවේලි හා කල්පිටිය සංචාරක කලාප ලෙස නම් කර ඒවා සංවර්ධනය කරන බවත් නියෝජ්‍ය ඇමැතිවරයා කීවේ ය.තවද කාමර 1000කින් සමන්විත හෝටල් 13ක් පාසිකුඩා ප්‍රදේශයේ ඉදිකෙරෙමින් තිබෙන අතර ලබන 2012 වන විට එහි ඉදිකිරීම් අවසන් කිරීමට හැකි වෙතැයිද ඒ මහතා විශ්වාසය පළ කෙළේ ය.